Doel en Passie - www.bybelkennis.co.za
by Coen Slabber · Published 11/09/2015 · Updated 18/07/2015
"The Bible was not given to increase our knowledge but to change our lives." – D. L. Moody
Paulus het ongelooflik baie in net twee dekades bereik. Hoe het hy dit reggekry? In Filippense 3:7 – 9 lees ons van Paulus se passie vir sy roeping. Doeltreffende leiers, soos Paulus, weet wat hulle doel in die lewe is en streef dit met passie na.
Voor sy dramatiese bekering het Paulus 'n ander doel in sy lewe nagestreef. Hy was 'n Fariseër en kon oor sy opleiding en praktyk gespog het. Sy CV sou meeste mense beïndruk het. Maar toe ontmoet hy die Here op pad na Damaskus. Maar wat eers vir my 'n bate was, beskou ek nou as waardeloos ter wille van Christus. Paulus was bereid om alles wat hy in die lewe bereik het, weg te gooi om vir Christus te ken.
Paulus verkondig dat hy en alle gelowiges in Christus vryspraak kry: Dit is die vryspraak wat God gee omdat 'n mens in Hom glo. Daarom wy Paulus sy hele lewe daaraan om Christus te ken. Dit was sy doel en passie. Hierdie doel het alles wat hy gedoen het gevorm en het almal wat hy gelei het, beïnvloed.
Wat is my doel en passie – die een ding wat bo alle ander dinge uitstaan? Hoekom staan ek soggens op? Min mense het 'n duidelike doelstelling vir hulle lewe. Ons doel in die lewe moet op God en sy koninkryk gerig wees.
Maar, of ons hier woon of daar woon, ons het net een wens, en dit is om te lewe soos Hy dit wil (2 Korintiërs 5:9).